CELEX: 32013D0121
Language: el
Date: 2013-03-07 00:00:00
Title: 2013/121/ΕΕ: Απόφαση της Επιτροπής, της 7ης Μαρτίου 2013 , για τις απαιτήσεις ασφάλειας που πρέπει να τηρούνται από τα ευρωπαϊκά πρότυπα για ορισμένα παιδικά καθίσματα σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου για τη γενική ασφάλεια των προϊόντων  Κείμενο που παρουσιάζει ενδιαφέρον για τον ΕΟΧ

8.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 65/23
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 7ης Μαρτίου 2013
   για τις απαιτήσεις ασφάλειας που πρέπει να τηρούνται από τα ευρωπαϊκά πρότυπα για ορισμένα παιδικά καθίσματα σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου για τη γενική ασφάλεια των προϊόντων
   (Κείμενο που παρουσιάζει ενδιαφέρον για τον ΕΟΧ)
   (2013/121/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Εφαρμόζεται τεκμήριο ασφάλειας για τα προϊόντα που συμμορφώνονται με τα εθνικά πρότυπα τα οποία μεταφέρουν ευρωπαϊκά πρότυπα που καταρτίστηκαν δυνάμει της οδηγίας 2001/95/ΕΚ και αναφέρονται στην Επίσημη Εφημερίδα της Ευρωπαϊκής Ένωσης.
            
         
               (2)
            
            
               Τα ευρωπαϊκά πρότυπα πρέπει να καταρτίζονται με βάση τις απαιτήσεις ασφάλειας που αποσκοπούν να εξασφαλίσουν ότι τα προϊόντα που συμμορφώνονται με τα πρότυπα ικανοποιούν τη γενική επιταγή ασφάλειας που ορίζεται στο άρθρο 3 της οδηγίας 2001/95/ΕΚ.
            
         
               (3)
            
            
               Τα ευρωπαϊκά πρότυπα EN 14988-1:2006 (Μέρος 1: Απαιτήσεις ασφαλείας) και EN 14988-2:2006 (Μέρος 2: Μέθοδοι δοκιμής) για υπερυψωμένες παιδικές καρέκλες πρέπει να αναθεωρηθούν. Ειδικότερα, πρέπει να εισαχθούν αυστηρότερες απαιτήσεις ασφαλείας όσον αφορά τους κινδύνους πτώσης και εμπλοκής.
            
         
               (4)
            
            
               Το ευρωπαϊκό πρότυπο EN 1272: 1998 (Απαιτήσεις ασφάλειας και μέθοδοι δοκιμής) για καθίσματα προσαρμοζόμενα σε τραπέζι δεν αναφέρεται στην Επίσημη Εφημερίδα της Ευρωπαϊκής Ένωσης. Κατά συνέπεια, τα εθνικά πρότυπα που μεταφέρουν το ευρωπαϊκό πρότυπο δεν παρέχουν τεκμήριο ασφάλειας.
            
         
               (5)
            
            
               Δεν υπάρχουν ευρωπαϊκά πρότυπα για παιδικές καρέκλες ούτε για καθίσματα προσαρμοζόμενα σε καρέκλα.
            
         
               (6)
            
            
               Ως εκ τούτου, είναι σκόπιμο να καθοριστούν οι απαιτήσεις με τις οποίες επιδιώκεται να εξασφαλιστεί ότι τα παιδικά αυτά καθίσματα ικανοποιούν τη γενική επιταγή ασφάλειας που αναφέρεται στο άρθρο 3 της οδηγίας 2001/95/ΕΚ.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη γενική ασφάλεια των προϊόντων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης, ισχύουν οι ακόλουθοι ορισμοί:
   α)   «κάθισμα προσαρμοζόμενο σε καρέκλα»: προϊόν που προορίζεται να στερεωθεί σε καρέκλα ενήλικα για να ανυψώσει την καθιστή θέση ενός παιδιού ηλικίας έως 36 μηνών που μπορεί να καθίσει χωρίς βοήθεια·
   β)   «παιδική καρέκλα»: καρέκλα για να κάθεται ένα παιδί, μεγέθους προσαρμοσμένου στην ηλικία του παιδιού και που προορίζεται να τοποθετείται στο δάπεδο·
   γ)   «υπερυψωμένη παιδική καρέκλα»: αυτόνομη καρέκλα που ανυψώνει το παιδί ηλικίας 6 έως 36 μηνών στο ύψος της τραπεζαρίας περίπου και προορίζεται για να τρώει ένα παιδί που μπορεί να καθίσει χωρίς βοήθεια, αν το παιδί κάθεται με επαρκή ασφάλεια·
   δ)   «κάθισμα προσαρμοζόμενο σε τραπέζι»: κάθισμα που χρησιμοποιείται συνήθως για παιδιά που μπορούν να καθίσουν χωρίς βοήθεια και το οποίο προορίζεται να στερεώνεται σε τραπέζι ή άλλη οριζόντια επιφάνεια.
   Άρθρο 2
   Απαιτήσεις ασφάλειας
   Οι ειδικές απαιτήσεις ασφάλειας για τα προϊόντα που αναφέρονται στο άρθρο 1 και τις οποίες πρέπει να πληρούν τα ευρωπαϊκά πρότυπα σύμφωνα με το άρθρο 4 παράγραφος 1 της οδηγίας 2001/95/ΕΚ ορίζονται στο παράρτημα της παρούσας απόφασης.
   Άρθρο 3
   Έναρξη ισχύος
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 7 Μαρτίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 11 της 15.1.2002, σ. 4.
   
      ΠΑΡΑΡΤΗΜΑ
      
         ΓΕΝΙΚΕΣ ΑΠΑΙΤΗΣΕΙΣ ΑΣΦΑΛΕΙΑΣ
      
      Τα προϊόντα, όταν χρησιμοποιούνται με τον προβλεπόμενο ή με προβλέψιμο τρόπο, με γνώμονα τη συμπεριφορά των παιδιών, δεν πρέπει να θέτουν σε κίνδυνο την ασφάλεια ή την υγεία των παιδιών και των προσώπων που τα επιβλέπουν.
      Εάν ένας τύπος καρέκλας μπορεί να μετατραπεί σε άλλο τύπο καρέκλας (για παράδειγμα, μια υπερυψωμένη καρέκλα σε παιδική καρέκλα), πρέπει να συμμορφώνεται με τις απαιτήσεις ασφάλειας και των δύο τύπων καθισμάτων.
      Οι ετικέτες που τοποθετούνται στα προϊόντα ή στη συσκευασία τους και οι συνοδευτικές οδηγίες χρήσης πρέπει να εφιστούν την προσοχή των χρηστών στους εγγενείς και άλλους κινδύνους πρόκλησης τραυματισμών εξαιτίας της χρήσης των προϊόντων καθώς και στους τρόπους αποφυγής των κινδύνων αυτών. Ωστόσο, τα προϊόντα πρέπει να σχεδιάζονται έτσι ώστε να είναι όσο το δυνατόν πιο ασφαλή και, επομένως, οι ετικέτες και οι προειδοποιήσεις δεν πρέπει να αντικαθιστούν την ασφάλεια του σχεδιασμού.
      
         Χημικές απαιτήσεις
      
      Όλα τα προϊόντα που αναφέρονται στο άρθρο 1 πρέπει να είναι σύμφωνα με τη νομοθεσία της ΕΕ.
      
         Εύφλεκτες ιδιότητες
      
      Τα προϊόντα που αναφέρονται στο άρθρο 1 δεν πρέπει να είναι επικίνδυνα και ακαριαία εύφλεκτα στοιχεία στο περιβάλλον του παιδιού. Επομένως, πρέπει να κατασκευάζονται από υλικά τα οποία δεν παράγουν φαινόμενο λάμψης όταν εκτεθούν απευθείας σε φλόγα ή σε σπίθα. Για τον λόγο αυτό, πρέπει να ληφθεί υπόψη η τελευταία έκδοση του προτύπου EN 71-2.
      Η χρήση χημικών επιβραδυντικών φλόγας πρέπει να περιοριστεί στο ελάχιστο. Όταν χρησιμοποιούνται χημικά επιβραδυντικά φλόγας, η τοξικότητά τους κατά τη χρήση και η διάθεσή τους στο τέλος του κύκλου ζωής τους δεν πρέπει να θέτουν σε κίνδυνο την υγεία του χρήστη και των προσώπων που επιβλέπουν τα παιδιά, ούτε το περιβάλλον.
      
         Συσκευασία
      
      Οι σακούλες από εύκαμπτα πλαστικά που χρησιμοποιούνται για τη συσκευασία και έχουν άνοιγμα περιμέτρου μεγαλύτερο από την περίμετρο του κεφαλιού ενός παιδιού, δεν πρέπει να θέτουν το παιδί σε κίνδυνο ασφυξίας. Απαγορεύεται η χρήση κορδονιών ή κορδονιών περίσφιξης για το κλείσιμο τέτοιας συσκευασίας ή για το κλείσιμο αυτοκόλλητων ταινιών συσκευασίας (π.χ. τύπος συσκευασίας κολλητική μεμβράνη).
      Η συσκευασία στην οποία περιέχονται τα προϊόντα δεν πρέπει να θέτει κίνδυνο ασφυξίας που προκαλείται από απόφραξη οδών της στοματικής και της ρινικής κοιλότητας. Για τον σκοπό αυτό, η πλαστική συσκευασία, όταν αυτό είναι συμβατό με την πρόληψη της υγρασίας, πρέπει να είναι διάτρητη.
      Οι σακούλες πρέπει να είναι φέρουν εμφανώς την ακόλουθη ή ισοδύναμη προειδοποίηση: «ΠΡΟΣΟΧΗ! Κρατήστε τη συσκευασία μακριά από τα παιδιά. Κίνδυνος ασφυξίας» Πρέπει επίσης να φέρουν μεγάλο, σαφές σύμβολο ή διάγραμμα που να δείχνει ότι υπάρχει πιθανός κίνδυνος.
      
         Στοιχεία ταυτοποίησης του κατασκευαστή και του εισαγωγέα
      
      Οι κατασκευαστές (1) πρέπει να σημειώνουν το όνομα, την καταχωρισμένη εμπορική επωνυμία τους ή το καταχωρισμένο εμπορικό σήμα τους και τη διεύθυνσή τους στο προϊόν ή, όταν δεν είναι δυνατόν, στη συσκευασία του ή σε έγγραφο που συνοδεύει το προϊόν. Η διεύθυνση πρέπει να υποδεικνύει ένα μοναδικό σημείο επικοινωνίας με τον κατασκευαστή (2).
      Οι εισαγωγείς (3) πρέπει να σημειώνουν το όνομα, την καταχωρισμένη εμπορική επωνυμία τους ή το καταχωρισμένο εμπορικό σήμα τους και τη διεύθυνσή τους στο προϊόν ή, όταν δεν είναι δυνατόν, στη συσκευασία του ή σε έγγραφο που συνοδεύει το προϊόν (4).
      
         ΕΙΔΙΚΕΣ ΑΠΑΙΤΗΣΕΙΣ ΑΣΦΑΛΕΙΑΣ
      
      1.   ΚΑΘΙΣΜΑΤΑ ΠΡΟΣΑΡΜΟΖΟΜΕΝΑ ΣΕ ΚΑΡΕΚΛΑ
      1.1.   Πεδίο εφαρμογής
      
      Αυτές οι απαιτήσεις ασφάλειας εφαρμόζονται σε καθίσματα προσαρμοζόμενα σε καρέκλα που προορίζονται για παιδιά ηλικίας έως 36 μηνών μέγιστου βάρους 15 kg. Δεν εφαρμόζονται σε μαξιλάρια, μαξιλαράκια από πλαστικές ύλες προοριζόμενα για βάση στήριξης και άλλα προϊόντα που προορίζονται να συγκρατήσουν το παιδί στην καρέκλα χωρίς να ανυψώσουν την καθιστή του θέση.
      1.2.   Απαιτήσεις ασφάλειας
      
      
         Κίνδυνοι εγκλωβισμού σε κενά και ανοίγματα
      
      Τα καθίσματα προσαρμοζόμενα σε καρέκλα πρέπει να σχεδιάζονται και να κατασκευάζονται έτσι ώστε να αποτρέπεται ο εγκλωβισμός οποιουδήποτε μέρους του σώματος του παιδιού.
      
         Κίνδυνοι που συνδέονται με την προσαρμογή του ύψους του καθίσματος προσαρμοζόμενου σε καρέκλα
      
      Τα καθίσματα προσαρμοζόμενα σε καρέκλα στα οποία μπορεί να ρυθμιστεί το ύψος της καθιστής θέσης πρέπει να διαθέτουν μηχανισμό(-ούς) ασφάλισης, προκειμένου να στερεωθεί με ασφάλεια το κάθισμα προσαρμοζόμενο σε καρέκλα στη θέση του για κανονική χρήση. Το ακούσιο ξεκλείδωμα του μηχανισμού ασφάλισης (S) πρέπει να αποτρέπεται.
      
         Κίνδυνοι που σχετίζονται με τα κινητά μέρη
      
      Μόλις το κάθισμα προσαρμοζόμενο σε καρέκλα στερεωθεί για κανονική χρήση, δεν πρέπει να υπάρχει κανένα προσβάσιμο σημείο συμπίεσης ή διάτμησης ως αποτέλεσμα της μετακίνησης του καθίσματος προσαρμοζόμενου σε καρέκλα ή μέρος αυτού, της μετατόπισης του βάρους του σώματος του παιδιού ενώ κάθεται στο κάθισμα ή της άσκησης εξωτερικής δύναμης (είτε από άλλο παιδί ή, ακούσια, από το άτομο που το επιβλέπει ή από κινητήριο μηχανισμό).
      Τα πτυσσόμενα καθίσματα προσαρμοζόμενα σε καρέκλα πρέπει να έχουν διάταξη αναδίπλωσης που να μην μπορεί να χειριστεί ένα παιδί και που το άτομο που το επιβλέπει να μην μπορεί, εκ παραδρομής, να ενεργοποιήσει. Δεν πρέπει να είναι δυνατόν να στερεωθεί κάθισμα προσαρμοζόμενο σε καρέκλα για κανονική χρήση χωρίς την ενεργοποίηση του μηχανισμού ασφάλισης.
      
         Κίνδυνοι πτώσης
      
      Μόλις το κάθισμα προσαρμοζόμενο σε καρέκλα στερεωθεί για κανονική χρήση, πρέπει να διασφαλίζεται ότι το παιδί θα παραμείνει σε αυτό και ότι δεν θα ανατραπεί όταν γείρει προς οποιαδήποτε κατεύθυνση. Για την αποφυγή τραυματισμών αν το παιδί σηκωθεί, πέσει ή γλιστρήσει από το κάθισμα προσαρμοζόμενο σε καρέκλα, αυτό πρέπει να είναι σχεδιασμένο κατά τρόπο ώστε το σύστημα συγκράτησης να μην επιτρέπει στο παιδί να σηκωθεί, να πέσει ή να γλιστρήσει.
      Το κάθισμα προσαρμοζόμενο σε καρέκλα πρέπει να είναι εφοδιασμένο με σύστημα συγκράτησης που να μπορεί να ρυθμίζεται ανάλογα με το μέγεθος του παιδιού και πρέπει να αποτελείται από τουλάχιστον μια διάταξη σταυροειδούς συγκράτησης της μέσης και του σημείου ανάμεσα στα πόδια. Δεν πρέπει να είναι δυνατόν να χρησιμοποιείται το σύστημα συγκράτησης χωρίς τη χρήση του σταυροειδούς σημείου συγκράτησης.
      Το σύστημα συγκράτησης, οι ιμάντες, τα σημεία αγκίστρωσης και το σύστημα πρόσδεσης δεν πρέπει να υφίστανται μόνιμη βλάβη που μπορεί να επηρεάσει την ασφάλεια και την κανονική λειτουργία όταν υπόκεινται σε στατική και δυναμική μηχανική καταπόνηση κατά την εύλογα προβλέψιμη χρήση των καθισμάτων προσαρμοσμένων σε καρέκλα.
      Όταν τοποθετείται για χρήση, το ύψος της πλάτης του καθίσματος προσαρμοσμένου σε καρέκλα πρέπει να είναι επαρκώς υψηλό. Πρέπει επίσης να είναι εξοπλισμένο με πλευρικούς βραχίονες που είναι αρκετά υψηλοί ώστε να εξασφαλιστεί ότι ένα παιδί θα παραμείνει στη θέση του όταν γείρει προς οποιαδήποτε κατεύθυνση.
      
         Κίνδυνος εμπλοκής
      
      Σχοινιά, ταινίες και παρόμοια μέρη, με εξαίρεση το σύστημα συγκράτησης για παιδιά και το σύστημα πρόσδεσης στην καρέκλα, που είναι προσβάσιμα από το εσωτερικό του καθίσματος προσαρμοζόμενου σε καρέκλα, πρέπει να διαθέτουν ένα μέγιστο ελεύθερο μήκος που να εμποδίζει τον σχηματισμό επικίνδυνου βρόχου γύρω από τον λαιμό του παιδιού.
      Μονόινα νήματα δεν πρέπει να χρησιμοποιούνται ως σχοινιά, ταινίες και παρόμοια μέρη, ως βρόχοι ούτε ως κλωστές ραψίματος.
      
         Κίνδυνος πνιγμού
      
      Για την πρόληψη κινδύνων πνιγμού, τα καθίσματα προσαρμοζόμενα σε καρέκλα δεν πρέπει να περιλαμβάνουν μικρά μέρη, είτε προορίζονται να αφαιρούνται χωρίς εργαλείο είτε όχι, που θα μπορούσαν να αποσπαστούν με δύναμη που μπορεί να ασκήσει ένα παιδί ούτε πρέπει να είναι αρκετά μικρά ώστε να χωρούν ολόκληρα στο στόμα ενός παιδιού.
      Υλικά γέμισης που εγκυμονούν κίνδυνο πνιγμού δεν πρέπει να είναι προσβάσιμα όταν υποβάλλονται στη δύναμη που μπορεί να ασκήσει ένα παιδί. Πρέπει να μην αποτελούν πρόσθετο κίνδυνο πνιγμού λόγω του μεγέθους των στοιχείων που περιέχουν είτε επειδή τα στοιχεία αυτά είναι αρκετά μικρά ή προσβάσιμα όταν υποβάλλονται στη δύναμη που μπορεί να ασκήσει ένα παιδί.
      
         Κίνδυνος κατάποσης
      
      Για να αποφευχθεί ο κίνδυνος κατάποσης, τα καθίσματα προσαρμοζόμενα σε καρέκλα δεν πρέπει να περιέχουν ξεχωριστά ή μικρά μέρη τα οποία να μπορούν να αποσπαστούν με τη δύναμη που μπορεί να ασκήσει ένα παιδί και να μπορούν να περάσουν από τον οισοφάγο ενός παιδιού. Σε κάθε περίπτωση, δεν πρέπει να χρησιμοποιούνται τοξικά υλικά ή επικάλυψη.
      
         Κίνδυνος ασφυξίας
      
      Τα καθίσματα προσαρμοζόμενα σε καρέκλα δεν πρέπει να περιλαμβάνουν πλαστικές ετικέτες που μπορεί να πιάσει στο χέρι του ένα παιδί και να αποσπαστούν με τη δύναμη που αυτό μπορεί να ασκήσει. Δεν πρέπει να έχουν κανένα αδιάβροχο επίστρωμα που μπορεί να καλύψει τόσο το στόμα όσο και τη μύτη του παιδιού και, επομένως, να προκαλέσει κίνδυνο ασφυξίας.
      
         Επικίνδυνες ακμές, γωνίες και προεξέχοντα μέρη
      
      Όλες οι προσβάσιμες ακμές, γωνίες και προεξέχοντα μέρη του καθίσματος προσαρμοζόμενου σε καρέκλα πρέπει να είναι στρογγυλεμένες και δεν πρέπει να περιέχουν ανωμαλίες ή αιχμηρές ακμές.
      
         Επιφάνειες
      
      Όλες οι επιφάνειες πρέπει, στον βαθμό που αυτό συμβαδίζει με τις λειτουργίες του καθίσματος προσαρμοζόμενου σε καρέκλα, να είναι αρκετά λείες, ώστε να αποτρέπονται εκδορές, κοψίματα, αμυχές, τριβές, εγκαύματα ή άλλοι τραυματισμοί που θα μπορούσαν να προκληθούν σε περίπτωση ατυχήματος, όταν χρησιμοποιείται το κάθισμα προσαρμοζόμενο σε καρέκλα ή λόγω της συμπεριφοράς του παιδιού.
      
         Κατασκευαστική αρτιότητα
      
      Το κάθισμα προσαρμοζόμενο σε καρέκλα δεν πρέπει να διαλυθεί ούτε να εμφανίζει σημάδια ζημίας ή μόνιμης παραμόρφωσης που μπορεί να πλήξουν την ασφάλεια και την κανονική λειτουργία του. Οποιοσδήποτε μηχανισμός(-οί) ρύθμισης του ύψους του καθίσματος προσαρμοζόμενου σε καρέκλα δεν πρέπει να επιτρέπει την αλλαγή του ύψους της επιλεγμένης θέσης λόγω μηχανικής καταπόνησης στην οποία υποβάλλεται το κάθισμα προσαρμοζόμενο σε καρέκλα κατά την εύλογα προβλέψιμη χρήση του.
      
         Σύστημα πρόσδεσης του καθίσματος
      
      Το σύστημα πρόσδεσης στην καρέκλα πρέπει να είναι σχεδιασμένο έτσι ώστε το κάθισμα προσαρμοζόμενο σε καρέκλα να στερεώνεται τόσο στην πλάτη όσο και στην οριζόντια επιφάνεια.
      Το σύστημα πρόσδεσης του καθίσματος, οι ιμάντες, τα σημεία αγκίστρωσης και το σύστημα πρόσδεσης δεν πρέπει να σπάσουν, να χαλαρώσουν ούτε να σχιστούν από την υποστήριξή τους λόγω μηχανικής καταπόνησης στην οποία υποβάλλονται κατά την εύλογα προβλέψιμη χρήση.
      
         Κίνδυνοι που συνδέονται με ακατάλληλο μέγεθος
      
      Οι πληροφορίες για το προϊόν πρέπει να προσδιορίζουν τις κατάλληλες διαστάσεις της καρέκλας και της πλάτης της καρέκλας για το οποίο προορίζεται το προϊόν.
      1.3.   Πληροφορίες για την ασφάλεια, εγχειρίδιο χρήστη και σημάνσεις
      
      Οι πληροφορίες για την ασφάλεια πρέπει να αναγράφονται στο προϊόν και να περιλαμβάνονται στις οδηγίες για τον χρήστη.
      Οι πληροφορίες για την ασφάλεια πρέπει να παρέχονται γραπτώς στη (στις) γλώσσα(-ες) της χώρας στην οποία το κάθισμα προσαρμοζόμενο σε καρέκλα διατίθεται για λιανική πώληση και σε σαφή εικονογράμματα. Όλες οι επισημάνσεις πρέπει να παραμένουν ευανάγνωστες και τυχόν ετικέτες που χρησιμοποιούνται για την επισήμανση δεν πρέπει να αποκόπτονται εύκολα.
      
         Πληροφορίες για την ασφάλεια
      
      Βασικές πληροφορίες για την ασφάλεια πρέπει να παρέχονται κατά τρόπο σαφή και ευδιάκριτο. Πρέπει να εμφανίζονται ευκρινώς και να παραμείνουν ορατές μετά την προσαρμογή του καθίσματος στην καρέκλα του ενήλικα και πριν τοποθετηθεί το παιδί στο κάθισμα προσαρμοζόμενο σε καρέκλα. Οι πληροφορίες πρέπει να φέρουν την ένδειξη «ΠΡΟΣΟΧΗ!» και να περιλαμβάνουν τουλάχιστον τα ακόλουθα ή ισοδύναμα μηνύματα:
      
                  —
               
               
                  «Μην αφήνετε ποτέ το παιδί χωρίς επιτήρηση.»
               
            
                  —
               
               
                  «Να χρησιμοποιείτε πάντα τα συστήματα συγκράτησης του παιδιού και πρόσδεσης στην καρέκλα.»
               
            
                  —
               
               
                  «Να ελέγχετε πάντα την ασφάλεια και τη σταθερότητα του καθίσματος προσαρμοζόμενου σε καρέκλα πριν από τη χρήση».
               
            
                  —
               
               
                  «Το παρόν προϊόν προορίζεται για παιδιά έως 36 μηνών, μέγιστου βάρους 15 kg, που μπορούν να καθίσουν χωρίς βοήθεια.»
               
            
         Πληροφορίες για την αγορά
      
      Ο καταναλωτής πρέπει να μπορεί να διαβάσει με σαφήνεια τις πληροφορίες για την αγορά στο σημείο πώλησης. Πρέπει να περιλαμβάνονται τουλάχιστον τα εξής, τόσο γραπτώς όσο και σε σαφές εικονόγραμμα:
      
                  —
               
               
                  η παρούσα ή ισοδύναμη δήλωση: «Το παρόν προϊόν προορίζεται για παιδιά έως 36 μηνών, μέγιστου βάρους 15 kg, που μπορούν να καθίσουν χωρίς βοήθεια»,
               
            
                  —
               
               
                  οι κατάλληλες διαστάσεις της καρέκλας ενήλικα, της οριζόντιας επιφάνειας και της πλάτης του καθίσματος.
               
            
         Εγχειρίδιο χρήστη
      
      Το κάθισμα προσαρμοζόμενο σε καρέκλα πρέπει να συνοδεύεται από εγχειρίδιο χρήστη. Το εγχειρίδιο χρήστη πρέπει να περιλαμβάνει:
      
                  —
               
               
                  την ακόλουθη ή ισοδύναμη δήλωση: «ΠΡΟΣΟΧΗ! ΦΥΛΑΞΤΕ ΤΙΣ ΟΔΗΓΙΕΣ ΓΙΑ ΜΕΛΛΟΝΤΙΚΗ ΧΡΗΣΗ»,
               
            
                  —
               
               
                  οδηγίες για την ορθή και ασφαλή συναρμολόγηση και χρήση του καθίσματος προσαρμοζόμενου σε καρέκλα,
               
            
                  —
               
               
                  πληροφορίες για τους τύπους των καρεκλών ενηλίκων στις οποίες το κάθισμα προσαρμοζόμενο σε καρέκλα επιτρέπεται και δεν επιτρέπεται να προσαρμοστεί.
               
            Οι προειδοποιήσεις στο εγχειρίδιο χρήστη πρέπει να φέρουν την ένδειξη «ΠΡΟΣΟΧΗ!» και να περιλαμβάνουν τουλάχιστον τα ακόλουθα ή ισοδύναμα μηνύματα:
      
                  —
               
               
                  «Το παιδί δεν πρέπει να μένει ποτέ χωρίς επίβλεψη.»
               
            
                  —
               
               
                  «Να χρησιμοποιείτε πάντα τα συστήματα συγκράτησης του παιδιού και πρόσδεσης στην καρέκλα.»
               
            
                  —
               
               
                  «Βεβαιωθείτε ότι το σύστημα πρόσδεσης στην καρέκλα έχει τοποθετηθεί και ρυθμιστεί σωστά πριν από τη χρήση.»
               
            
                  —
               
               
                  «Να ελέγχετε πάντα την ασφάλεια και τη σταθερότητα του καθίσματος προσαρμοζόμενου σε καρέκλα πριν από τη χρήση.».
               
            Το εγχειρίδιο χρήστη πρέπει επίσης να παρέχει τα ακόλουθα στοιχεία:
      
                  —
               
               
                  την ακόλουθη ή ισοδύναμη δήλωση: «Το παρόν προϊόν προορίζεται για παιδιά έως 36 μηνών, μέγιστου βάρους 15 kg, που μπορούν να καθίσουν χωρίς βοήθεια»,
               
            
                  —
               
               
                  τις κατάλληλες διαστάσεις της καρέκλας του ενήλικα, της οριζόντιας επιφάνειας και της πλάτης,
               
            
                  —
               
               
                  μια δήλωση ότι το κάθισμα προσαρμοζόμενο σε καρέκλα δεν πρέπει να χρησιμοποιείται αν κάποιο μέρος του είναι σπασμένο, σχισμένο ή λείπει,
               
            
                  —
               
               
                  μια δήλωση ότι δεν πρέπει να χρησιμοποιούνται εξαρτήματα ή ανταλλακτικά εκτός από εκείνα που έχουν εγκριθεί από τον κατασκευαστή,
               
            
                  —
               
               
                  συστάσεις για τον καθαρισμό και τη συντήρηση.
               
            2.   ΠΑΙΔΙΚΕΣ ΚΑΡΕΚΛΕΣ
      2.1.   Πεδίο εφαρμογής
      
      Οι εν λόγω απαιτήσεις ασφάλειας εφαρμόζονται στις παιδικές καρέκλες που προορίζονται για παιδιά τα οποία μπορούν να καθίσουν χωρίς βοήθεια. Περιλαμβάνουν σκαμνιά, καρέκλες (τα μέρη συναρμολόγησης περιλαμβάνουν: πόδια, βάση και πλάτη του καθίσματος) και πολυθρόνες (τα μέρη συναρμολόγησης περιλαμβάνουν: βάση και πλάτη του καθίσματος και στηρίγματα βραχιόνων) για χρήση σε εσωτερικούς και εξωτερικούς χώρους. Περιλαμβάνονται επίσης κουνιστές και πτυσσόμενες καρέκλες. Οι απαιτήσεις ισχύουν επίσης για πολυλειτουργικά προϊόντα που μπορούν να μετατραπούν σε παιδικές καρέκλες. Ισχύουν επίσης για παιδικές καρέκλες με τροχούς. Τα προϊόντα που συνδυάζουν τη λειτουργία των παιδικών καρεκλών με άλλη λειτουργία (π.χ. αποθήκευση) πρέπει επίσης να συμμορφώνονται με τις απαιτήσεις.
      2.2.   Απαιτήσεις ασφάλειας
      
      
         Κίνδυνοι εγκλωβισμού σε κενά και ανοίγματα
      
      Οι παιδικές καρέκλες πρέπει να σχεδιάζονται και να κατασκευάζονται έτσι ώστε να αποτρέπουν την παγίδευση των άκρων, των ποδιών και των χεριών και, στο μέτρο του δυνατού, τον εγκλωβισμό των δαχτύλων σε κενά και ανοίγματα.
      Οι πτυσσόμενες παιδικές καρέκλες πρέπει να σχεδιάζονται και να κατασκευάζονται έτσι ώστε να αποτρέπεται ο εγκλωβισμός των δαχτύλων.
      Οι παιδικές καρέκλες δεν πρέπει να είναι τόσο βαριές ώστε το κεφάλι ή τα άκρα των παιδιών να μπορούν να εγκλωβιστούν σε αυτές.
      
         Κίνδυνοι που σχετίζονται με τα κινητά μέρη
      
      Αφού η παιδική καρέκλα είναι έτοιμη για κανονική χρήση σύμφωνα με τις οδηγίες του κατασκευαστή, δεν πρέπει να υπάρχουν επικίνδυνα κινητά μέρη.
      
         Τροχίσκοι και τροχοί
      
      Οι παιδικές καρέκλες με τροχούς ή τροχίσκους πρέπει να είναι σχεδιασμένες έτσι ώστε να μην τίθεται σε κίνδυνο η σταθερότητα.
      
         Κίνδυνος πτώσης
      
      Οι παιδικές καρέκλες πρέπει να είναι αρκετά σταθερές ώστε να αποφεύγεται τυχόν ανατροπή προς όλες τις κατευθύνσεις όταν το παιδί κάθεται.
      
         Σταθερότητα
      
      Οι παιδικές καρέκλες πρέπει να είναι σταθερές.
      
         Κίνδυνος πνιγμού
      
      Για την πρόληψη των κινδύνων πνιγμού, οι παιδικές καρέκλες δεν πρέπει να περιλαμβάνουν μικρά μέρη που μπορούν να αποσπαστούν με τη δύναμη που μπορεί να ασκήσει ένα παιδί και να χωρέσουν ολόκληρα στο στόμα ενός παιδιού. Υλικά γέμισης που εγκυμονούν κίνδυνο πνιγμού δεν πρέπει να καθίστανται προσβάσιμα όταν υποβάλλονται στη δύναμη που μπορεί να ασκήσει ένα παιδί. Δεν πρέπει να αποτελούν πρόσθετο κίνδυνο πνιγμού λόγω του μεγέθους των στοιχείων που περιέχουν είτε επειδή τα στοιχεία αυτά είναι αρκετά μικρά ή προσβάσιμα όταν υποβάλλονται στη δύναμη που μπορεί να ασκήσει ένα παιδί.
      
         Κίνδυνος ασφυξίας
      
      Οι παιδικές καρέκλες δεν πρέπει να περιλαμβάνουν πλαστικές ετικέτες που μπορεί να αποσπαστούν με τη δύναμη που μπορεί να ασκήσει ένα παιδί. Δεν πρέπει να έχουν κανένα αδιάβροχο επίστρωμα που μπορεί να καλύψει τόσο το στόμα όσο και τη μύτη του παιδιού και, επομένως, να προκαλέσει κίνδυνο ασφυξίας.
      
         Κίνδυνος κατάποσης
      
      Για να αποφευχθεί ο κίνδυνος κατάποσης, οι παιδικές καρέκλες δεν πρέπει να περιέχουν ξεχωριστά ή μικρά μέρη τα οποία να μπορούν να αποσπαστούν με τη δύναμη που μπορεί να ασκήσει ένα παιδί και να μπορούν να περάσουν από τον οισοφάγο ενός παιδιού. Σε κάθε περίπτωση, δεν πρέπει να χρησιμοποιούνται τοξικά υλικά ή επικάλυψη.
      
         Επιφάνειες
      
      Όλες οι επιφάνειες πρέπει, στον βαθμό που αυτό συμβαδίζει με τις λειτουργίες της παιδικής καρέκλας, να είναι αρκετά λείες, ώστε να αποτρέπονται εκδορές, κοψίματα, αμυχές, τριβές, εγκαύματα ή άλλοι τραυματισμοί που θα μπορούσαν να προκληθούν στο πλαίσιο ατυχήματος, όταν η καρέκλα χρησιμοποιείται ή λόγω της συμπεριφοράς ενός παιδιού.
      
         Επικίνδυνες ακμές
      
      Οι παιδικές καρέκλες δεν πρέπει να έχουν αιχμηρές ακμές ή προεξοχές. Οι προσβάσιμες ακμές και οι γωνίες πρέπει να είναι στρογγυλεμένες ή λοξοτομημένες. Δεν πρέπει να έχουν αιχμηρή ή προεξέχουσα επιφάνεια που προκαλεί κίνδυνο διάτρησης.
      
         Κατασκευαστική αρτιότητα
      
      Οι παιδικές καρέκλες και τα κατασκευαστικά στοιχεία τους, όπως η βάση και η πλάτη του καθίσματος και τα πόδια πρέπει να μπορούν να αντέξουν τη μηχανική καταπόνηση στην οποία υποβάλλονται κατά την εύλογα προβλέψιμη χρήση.
      2.3.   Πληροφορίες για την ασφάλεια
      
      Οι προειδοποιήσεις και οι οδηγίες χρήσης πρέπει να αναφέρουν στους γονείς ή τα άτομα που τα επιβλέπουν ότι οι παιδικές καρέκλες που βρίσκονται κάτω από παράθυρο θα μπορούσαν να χρησιμοποιηθούν ως σκαλοπάτι από το παιδί και να προκαλέσουν την πτώση του από το παράθυρο.
      Οι πληροφορίες για την ασφάλεια πρέπει να δίδονται γραπτώς στη (στις) γλώσσα(-ες) της χώρας στην οποία το παιδική καρέκλα διατίθεται για λιανική πώληση και σε σαφή εικονογράμματα. Όλη η σήμανση πρέπει να είναι ευανάγνωστη και τυχόν ετικέτα που χρησιμοποιείται για τη σήμανση δεν πρέπει να αποκόπτεται εύκολα.
      3.   ΥΠΕΡΥΨΩΜΕΝΕΣ ΠΑΙΔΙΚΕΣ ΚΑΡΕΚΛΕΣ
      3.1.   Πεδίο εφαρμογής
      
      Αυτές οι απαιτήσεις ασφάλειας εφαρμόζονται σε υπερυψωμένες παιδικές καρέκλες που προορίζονται για παιδιά τα οποία μπορούν να καθίσουν χωρίς βοήθεια, ηλικίας 6 έως 36 μηνών περίπου, μέγιστου βάρους 15 kg. Αν οι υπερυψωμένες παιδικές καρέκλες έχουν σχεδιαστεί έτσι ώστε να μετατρέπονται σε παιδικές καρέκλες, πρέπει να συμμορφώνονται και με τις απαιτήσεις ασφάλειας που ισχύουν για τις παιδικές καρέκλες.
      Αν μέρη της υπερυψωμένης παιδικής καρέκλας είναι σχεδιασμένα για να αφαιρούνται (π.χ. ένα δίσκος ή ένα υποπόδιο), αυτές οι απαιτήσεις ασφάλειας ισχύουν για την υπερυψωμένη παιδική καρέκλα με και χωρίς αυτό(-ά) το (τα) μέρος(-η).
      Τα προϊόντα με σημαντική αξία ως παιχνίδια πρέπει επίσης να συμμορφώνονται με τις απαιτήσεις της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου (5) σχετικά με την ασφάλεια των παιχνιδιών (για παράδειγμα, υπερυψωμένη παιδική καρέκλα που μπορεί να μετατραπεί σε κουνιστό αλογάκι).
      3.2.   Απαιτήσεις ασφάλειας
      
      
         Γενικές παρατηρήσεις
      
      Δεν πρέπει να χρησιμοποιούνται κοχλίες σύνδεσης για απευθείας στερέωση (π.χ. αυτοελικοτομημένοι κοχλίες) για τη συναρμολόγηση οποιουδήποτε κατασκευαστικού στοιχείου που έχει σχεδιαστεί ώστε να αφαιρείται ή να χαλαρώνει κατά την αποσυναρμολόγηση της υπερυψωμένης παιδικής καρέκλας για τη μεταφορά ή την αποθήκευσή του.
      Τα ελεύθερα άκρα και οι προεξοχές πρέπει να είναι στρογγυλεμένες ή λοξοτομημένες και δεν πρέπει να περιέχουν ανωμαλίες ή αιχμηρές ακμές.
      
         Κίνδυνος πτώσης
      
      Για την αποφυγή τραυματισμών αν το παιδί σηκωθεί, πέσει ή γλιστρήσει από την υπερυψωμένη παιδική καρέκλα, αυτή πρέπει να είναι σχεδιασμένη κατά τρόπο ώστε το σύστημα συγκράτησης να μην επιτρέπει στο παιδί να σηκωθεί, να πέσει ή να γλιστρήσει.
      Η υπερυψωμένη παιδική καρέκλα πρέπει να είναι εφοδιασμένη με σύστημα συγκράτησης που να μπορεί να ρυθμίζεται ανάλογα με το μέγεθος του παιδιού και πρέπει να αποτελείται από τουλάχιστον μια σταυροειδή διάταξη συγκράτησης της μέσης και του σημείου ανάμεσα στα πόδια. Δεν πρέπει να είναι δυνατόν να χρησιμοποιείται το σύστημα συγκράτησης χωρίς τη χρήση του σημείου συγκράτησης ανάμεσα στα πόδια.
      Το σύστημα συγκράτησης, οι ιμάντες, τα σημεία αγκίστρωσης και το σύστημα στερέωσης δεν πρέπει να σπάσουν, να χαλαρώσουν ούτε να σχιστούν από την υποστήριξή τους λόγω εσωτερικής και εξωτερικής δύναμης που μπορεί να ασκήσει ένα παιδί.
      Ο σχεδιασμός του συστήματος συγκράτησης πρέπει να λαμβάνει υπόψη όλες τις ενδεχόμενες κινήσεις του παιδιού στην υπερυψωμένη καρέκλα.
      Το ύψος της πλάτης της καρέκλας πρέπει να είναι αρκετά υψηλό. Πρέπει επίσης να είναι εξοπλισμένη με αρκετά υψηλούς πλευρικούς βραχίονες ώστε να εξασφαλιστεί ότι το παιδί θα παραμείνει στην καρέκλα όταν γείρει προς οποιαδήποτε κατεύθυνση.
      Για την αποφυγή τραυματισμών όταν το παιδί σπρώχνει και/ή πιέζει το (τα) πόδι(-α) του στην τραπεζαρία και βάζει δύναμη για να πέσει η υπερυψωμένη καρέκλα προς τα πίσω, αυτή πρέπει να είναι σχεδιασμένη κατά τέτοιο τρόπο ώστε η σταθερότητά της να αποκλείει τον κίνδυνο πτώσης.
      
         Κίνδυνος εμπλοκής
      
      Δεν πρέπει να υπάρχουν σχοινιά, ταινίες ή παρόμοια μέρη (με εξαίρεση το σύστημα συγκράτησης) στις υπερυψωμένες παιδικές καρέκλες που να προκαλούν κίνδυνο εμπλοκής.
      
         Κίνδυνος εγκλωβισμού σε κενά και ανοίγματα
      
      Οι υπερυψωμένες παιδικές καρέκλες πρέπει να σχεδιάζονται και να κατασκευάζονται έτσι ώστε να αποτρέπεται ο εγκλωβισμός οποιουδήποτε μέρους του σώματος του παιδιού.
      
         Κίνδυνοι που σχετίζονται με τα κινητά μέρη
      
      Για να αποφευχθεί ο κίνδυνος διάτμησης και σύνθλιψης, πρέπει να αποφεύγονται σημεία διάτμησης και συμπίεσης. Εάν δεν είναι δυνατόν να αποφευχθούν σημεία διάτμησης και συμπίεσης για λειτουργικούς λόγους, τότε πρέπει να λαμβάνονται τα ενδεδειγμένα μέτρα για να εξασφαλισθεί ότι είναι ασφαλή.
      Κάθε μέρος της υπερυψωμένης παιδικής καρέκλας που είναι πτυσσόμενο ή μπορεί να αποσπαστεί, πρέπει να ασφαλίζεται έτσι ώστε ένα παιδί που χρησιμοποιεί το προϊόν ή ένα άλλο παιδί να μην μπορεί να το απασφαλίσει ακούσια.
      
         Μηχανισμοί ασφάλισης για τα πτυσσόμενες υπερυψωμένες παιδικές καρέκλες
      
      Οι μηχανισμοί ασφάλισης απαιτείται να αποτρέπουν να διπλώσει μια υπερυψωμένη παιδική καρέκλα όταν βρίσκεται πάνω ένα παιδί και όταν ένα παιδί τοποθετείται ή απομακρύνεται από αυτή.
      Για να αποφευχθούν οι κίνδυνοι που προκύπτουν όταν δεν χρησιμοποιείται σωστά η υπερυψωμένη παιδική καρέκλα, είτε το βάρος του παιδιού που χρησιμοποιεί το καρεκλάκι πρέπει να το εμποδίζει να διπλωθεί ή τουλάχιστον ένας μηχανισμός ασφάλισης πρέπει να ενεργοποιείται αυτόματα όταν χρησιμοποιείται η υπερυψωμένη παιδική καρέκλα.
      Τα παιδιά δεν πρέπει να μπορούν να ελευθερώνουν ούτε να λειτουργούν ακούσια τους μηχανισμούς ασφάλισης.
      Τυχόν μηχανισμοί ασφάλισης πρέπει να συνεχίσουν να λειτουργούν σωστά όταν υπόκεινται σε στατική και δυναμική μηχανική καταπόνηση κατά την εύλογα προβλέψιμη χρήση της υπερυψωμένης παιδικής καρέκλας.
      
         Κίνδυνος πνιγμού
      
      Κανένα μέρος που μπορεί να αποσπαστεί με τη δύναμη που μπορεί να ασκήσει ένα παιδί δεν πρέπει να είναι αρκετά μικρό ώστε να χωράει ολόκληρο στο στόμα ενός παιδιού. Κάθε συστατικό στοιχείο που δεν μπορεί να αφαιρεθεί χωρίς τη χρήση εργαλείου δεν πρέπει να χωράει ολόκληρο στο στόμα ενός παιδιού. Υλικά γέμισης που εγκυμονούν κίνδυνο πνιγμού δεν πρέπει να είναι προσβάσιμα όταν υποβάλλονται στη δύναμη που μπορεί να ασκήσει ένα παιδί. Επιπλέον, πρέπει να μην αποτελούν πρόσθετο κίνδυνο πνιγμού λόγω του μεγέθους των στοιχείων που περιέχουν είτε επειδή τα στοιχεία αυτά είναι αρκετά μικρά ή προσβάσιμα όταν υποβάλλονται στη δύναμη που μπορεί να ασκήσει ένα παιδί.
      
         Σύστημα συγκράτησης
      
      Η υπερυψωμένη παιδική καρέκλα πρέπει να έχει σχεδιαστεί κατά τρόπο ώστε να ασφαλίζει τα παιδιά στην καθήμενη θέση και να αποφεύγονται οι πτώσεις όταν σηκωθούν και χάσουν την ισορροπία τους, είτε με τη βοήθεια ενός συστήματος συγκράτησης που συνίσταται σε σταυροειδή συγκράτηση ανάμεσα στα πόδια και σε οριζόντιο στοιχείο ή με διάταξη ολοκληρωμένης συγκράτησης. Εάν η υπερυψωμένη παιδική καρέκλα διαθέτει επικλινή πλάτη, πρέπει να έχει διάταξη ολοκληρωμένης συγκράτησης.
      Η στατική και δυναμική μηχανική καταπόνηση κατά την εύλογα προβλέψιμη χρήση της υπερυψωμένης παιδικής καρέκλας δεν πρέπει να προκαλέσει μόνιμη βλάβη, η οποία να μπορεί να βλάψει την ασφάλεια και την κανονική λειτουργία της, στο σταυροειδές σύστημα συγκράτησης, στις ζώνες της μέσης και στους ιμάντες της διάταξης ολοκληρωμένης συγκράτησης.
      Όταν μια υπερυψωμένη παιδική καρέκλα διαθέτει διάταξη ολοκληρωμένης πρόσδεσης ή σημείο πρόσδεσης με ζώνη, η στατική και δυναμική μηχανική καταπόνηση κατά την εύλογα προβλέψιμη χρήση της υπερυψωμένης καρέκλας δεν πρέπει να τους προκαλέσει μόνιμη βλάβη η οποία να μπορεί να επηρεάσει την ασφάλεια και την κανονική λειτουργία.
      Εάν περιλαμβάνεται διάταξη ολοκληρωμένης συγκράτησης ή ζώνη, πρέπει να είναι δυνατή η ρύθμισή τους και η στατική και δυναμική μηχανική καταπόνηση κατά την εύλογα προβλέψιμη χρήση της υπερυψωμένης παιδικής καρέκλας δεν πρέπει να προκαλέσει μόνιμη βλάβη η οποία να μπορεί να επηρεάσει την ασφάλεια και την κανονική λειτουργία.
      
         Πλευρική προστασία
      
      Η υπερυψωμένη παιδική καρέκλα πρέπει να είναι εφοδιασμένη με πλευρικά στηρίγματα βραχιόνων ή άλλα μέσα πλευρικής προστασίας.
      
         Πλάτη καθίσματος
      
      Η υπερυψωμένη παιδική καρέκλα πρέπει να είναι εφοδιασμένη με αρκετά υψηλή πλάτη καθίσματος για να εξασφαλιστεί ότι το παιδί θα παραμείνει στην υπερυψωμένη παιδική καρέκλα όταν γείρει προς οποιαδήποτε κατεύθυνση.
      
         Επικλινής πλάτη καθίσματος
      
      Ο μηχανισμός που επιτρέπει τη ρύθμιση της πλάτης της υπερυψωμένης παιδικής καρέκλας δεν πρέπει να γλιστράει από τη μία θέση στην άλλη όταν δέχεται στατική και δυναμική μηχανική καταπόνηση κατά την εύλογα προβλέψιμη χρήση της υπερυψωμένης παιδικής καρέκλας.
      
         Τροχίσκοι και τροχοί
      
      Οι υπερυψωμένες παιδικές καρέκλες με τροχούς ή τροχίσκους πρέπει να είναι σχεδιασμένες έτσι ώστε να μη θίγεται η σταθερότητά τους.
      
         Κατασκευαστική αρτιότητα
      
      Οι λειτουργίες της υπερυψωμένης παιδικής καρέκλας δεν πρέπει να θίγονται καθόλου όταν υποβάλλεται σε στατική και δυναμική μηχανική καταπόνηση κατά την εύλογα προβλέψιμη χρήση της υπερυψωμένης παιδικής καρέκλας.
      Η υπερυψωμένη παιδική καρέκλα δεν πρέπει να διαλυθεί και ο μηχανισμός ασφάλισης πρέπει να παραμείνει ενεργοποιημένος κατά τη στατική και δυναμική μηχανική καταπόνηση στην εύλογα προβλέψιμη χρήση της υπερυψωμένης παιδικής καρέκλας.
      
         Σταθερότητα
      
      Αν τα μέρη της υπερυψωμένης παιδικής καρέκλας είναι σχεδιασμένα για να αφαιρούνται (π.χ. ο δίσκος ή το υποπόδιο), η απαίτηση σταθερότητας εφαρμόζεται στην υπερυψωμένη παιδική καρέκλα με και χωρίς αυτά τα μέρη.
      Όταν η υπερυψωμένη παιδική καρέκλα υποβάλλεται σε στατική και δυναμική μηχανική καταπόνηση κατά την εύλογα προβλεπόμενη χρήση, δεν πρέπει να ανατρέπεται πλάγια, πίσω ή μπροστά.
      3.3.   Πληροφορίες ασφάλειας, εγχειρίδιο χρήστη και σημάνσεις
      
      
         Γενικές παρατηρήσεις
      
      Οι πληροφορίες για την ασφάλεια πρέπει να παρέχονται γραπτώς στη (στις) γλώσσα(-ες) της χώρας στην οποία η υπερυψωμένη παιδική καρέκλα διατίθεται για λιανική πώληση και σε σαφή εικονογράμματα. Όλες οι επισημάνσεις πρέπει να παραμένουν ευανάγνωστες και τυχόν ετικέτες που χρησιμοποιούνται για την επισήμανση δεν πρέπει να αποκόπτονται εύκολα.
      
         Πληροφορίες για την ασφάλεια
      
      Οι πληροφορίες για την ασφάλεια πρέπει να παρέχονται κατά τρόπο σαφή και ευδιάκριτο. Οι πληροφορίες πρέπει να φέρουν την ένδειξη «ΠΡΟΣΟΧΗ!» και να περιλαμβάνουν τουλάχιστον τα ακόλουθα ή ισοδύναμα μηνύματα:
      
                  —
               
               
                  «Μην αφήνετε ποτέ το παιδί χωρίς επιτήρηση.»
               
            
                  —
               
               
                  «Να χρησιμοποιείτε πάντα το σύστημα συγκράτησης.»
               
            
                  —
               
               
                  «Να ελέγχετε πάντα την ασφάλεια και τη σταθερότητα της υπερυψωμένης παιδικής καρέκλας πριν από τη χρήση.».
               
            
         Πληροφορίες για την αγορά
      
      Ο καταναλωτής πρέπει να μπορεί να διαβάσει με σαφήνεια τις πληροφορίες για την αγορά στο σημείο πώλησης. Οι πληροφορίες πρέπει να περιλαμβάνουν τουλάχιστον την ακόλουθη ή ισοδύναμη δήλωση, τόσο γραπτά όσο και σε σαφές εικονόγραμμα: «Το παρόν προϊόν προορίζεται για παιδιά έως 36 μηνών, μέγιστου βάρους 15 kg, που μπορούν να καθίσουν χωρίς βοήθεια.». Πρέπει να παρέχονται πρόσθετες πληροφορίες για την ασφάλεια, αν το προϊόν μπορεί να αλλοιωθεί, είτε να χρησιμοποιηθεί ως παιχνίδι είτε να μετατραπεί σε παιδική καρέκλα, που μπορεί να ρυθμιστεί στο μέγεθος του παιδιού στα διάφορα στάδια ανάπτυξης (το χαρακτηριστικό «προσαρμόζεται κατά την ανάπτυξη του παιδιού»).
      
         Σημάνσεις
      
      Οι υπερυψωμένες παιδικές καρέκλες πρέπει να επισημαίνονται ανεξίτηλα με την ακόλουθη ή ισοδύναμη προειδοποίηση: «ΠΡΟΣΟΧΗ! ΜΗΝ ΑΦΗΝΕΤΕ ΤΟ ΠΑΙΔΙ ΧΩΡΙΣ ΕΠΙΤΗΡΗΣΗ.». Πρέπει να χρησιμοποιείται κατάλληλο εικονόγραμμα σε συνδυασμό με την προειδοποίηση.
      
         Εγχειρίδιο χρήστη
      
      Στο εγχειρίδιο του χρήστη, πρέπει να προβλέπονται οδηγίες χρήσης της υπερυψωμένης παιδικής καρέκλας και να επισημαίνονται με την ένδειξη «ΣΗΜΑΝΤΙΚΟ! ΚΡΑΤΗΣΤΕ ΤΟ ΓΙΑ ΕΠΟΜΕΝΗ ΧΡΗΣΗ» ή ισοδύναμη δήλωση.
      Οι οδηγίες πρέπει να περιέχουν τις ακόλουθες προειδοποιήσεις ή ισοδύναμες προειδοποιήσεις που φέρουν την ένδειξη «ΠΡΟΣΟΧΗ!»:
      
                  —
               
               
                  «Μην αφήνετε ποτέ το παιδί χωρίς επιτήρηση.»
               
            
                  —
               
               
                  «Μη χρησιμοποιείτε την υπερυψωμένη παιδική καρέκλα εκτός αν όλα τα στοιχεία έχουν τοποθετηθεί και προσαρμοστεί σωστά.».
               
            Το εγχειρίδιο χρήστη πρέπει να περιλαμβάνει επίσης τις ακόλουθες προειδοποιήσεις:
      
                  —
               
               
                  Βεβαιωθείτε ότι η διάταξη ολοκληρωμένης συγκράτησης, αν υπάρχει, είναι ορθά τοποθετημένη.
               
            
                  —
               
               
                  Να προσέχετε για τον κίνδυνο ανοικτής φωτιάς ή άλλων πηγών υψηλής θερμοκρασίας, όπως ηλεκτρικές σόμπες, τζάκια φυσικού αερίου κ.λπ., που βρίσκονται κοντά στην υπερυψωμένη παιδική καρέκλα.
               
            Οι ακόλουθες πληροφορίες για την ασφάλεια πρέπει να παρέχονται στο εγχειρίδιο του χρήστη:
      
                  —
               
               
                  σχέδιο της συναρμολόγησης, κατάλογος και/ή περιγραφή όλων των μερών και των εργαλείων που απαιτούνται για τη συναρμολόγηση της καρέκλας και διάγραμμα με τα μπουλόνια και του λοιπούς μηχανισμούς ασφάλισης,
               
            
                  —
               
               
                  δήλωση ότι η υπερυψωμένη παιδική καρέκλα δεν πρέπει να χρησιμοποιείται πριν το παιδί μπορεί να καθίσει χωρίς βοήθεια,
               
            
                  —
               
               
                  δήλωση ότι η υπερυψωμένη παιδική καρέκλα δεν πρέπει να χρησιμοποιείται αν κάποιο μέρος της είναι σπασμένο, σχισμένο ή λείπει,
               
            
                  —
               
               
                  συστάσεις για τον καθαρισμό και τη συντήρηση.
               
            4.   ΚΑΘΙΣΜΑΤΑ ΠΡΟΣΑΡΜΟΖΟΜΕΝΑ ΣΕ ΤΡΑΠΕΖΙ
      4.1.   Πεδίο εφαρμογής
      
      Αυτές οι απαιτήσεις ασφάλειας ισχύουν για καθίσματα προσαρμοζόμενα σε τραπέζι που προορίζονται για παιδιά τα οποία είναι σε θέση να καθίσουν χωρίς βοήθεια (από 6 μηνών) και ζυγίζουν μέχρι 15 kg.
      4.2.   Απαιτήσεις ασφάλειας
      
      
         Γενικές παρατηρήσεις
      
      Το κάθισμα προσαρμοζόμενο σε τραπέζι πρέπει να συναρμολογείται για χρήση κατά τρόπο ώστε να αποτραπεί κάθε κίνδυνος τσιμπήματος, κοπής ή τραυματισμού τόσο για το παιδί όσο και για το άτομο που το επιβλέπει.
      
         Κίνδυνοι εγκλωβισμού σε κενά και ανοίγματα
      
      Για να αποφεύγεται ο εγκλωβισμός, τα καθίσματα προσαρμοζόμενα σε τραπέζι δεν πρέπει να περιέχουν σωλήνες με ανοιχτά άκρα ούτε να έχουν κενά ή ανοίγματα που θα μπορούσαν να προκαλέσουν τραυματισμούς στα παιδιά.
      Ο σχεδιασμός των καθισμάτων προσαρμοζόμενων σε τραπέζι πρέπει να αποτρέπει την πτώση του παιδιού από τα κενά και τα ανοίγματα.
      
         Επικίνδυνες ακμές, γωνίες και προεξέχοντα μέρη
      
      Όλες οι προσβάσιμες ακμές, οι γωνίες και τα προεξέχοντα μέρη του καθίσματος προσαρμοζόμενου σε τραπέζι πρέπει να είναι στρογγυλεμένες και δεν πρέπει να περιέχουν ανωμαλίες ή αιχμηρές ακμές.
      
         Κίνδυνος πνιγμού
      
      Για την πρόληψη κινδύνων πνιγμού, τα καθίσματα δεν πρέπει να περιλαμβάνουν μικρά μέρη, είτε προορίζονται να αφαιρούνται χωρίς εργαλείο είτε όχι, που θα μπορούσαν να αποσπαστούν με δύναμη που μπορεί να ασκήσει ένα παιδί ούτε πρέπει να είναι αρκετά μικρά ώστε να χωράνε ολόκληρα στο στόμα ενός παιδιού.
      Υλικά γέμισης που εγκυμονούν κίνδυνο πνιγμού δεν πρέπει να είναι προσβάσιμα όταν υποβάλλονται στη δύναμη που μπορεί να ασκήσει ένα παιδί. Επιπλέον, πρέπει να μην αποτελούν πρόσθετο κίνδυνο πνιγμού λόγω του μεγέθους των στοιχείων που περιέχουν είτε επειδή τα στοιχεία αυτά είναι αρκετά μικρά ή προσβάσιμα όταν υποβάλλονται στη δύναμη που μπορεί να ασκήσει ένα παιδί.
      
         Κίνδυνος κατάποσης
      
      Για να αποφευχθεί ο κίνδυνος κατάποσης που προκύπτει από τη μη ορθή χρήση καθίσματος προσαρμοζόμενου σε τραπέζι, αυτό δεν πρέπει να περιέχει ξεχωριστά ή μικρά μέρη τα οποία να μπορούν να αποσπαστούν με τη δύναμη που μπορεί να ασκήσει ένα παιδί και να μπορούν να περάσουν από τον οισοφάγο του παιδιού.
      
         Κίνδυνος ασφυξίας
      
      Οι καρέκλες δεν πρέπει να περιλαμβάνουν πλαστικές ετικέτες που μπορεί να πιάσει στο χέρι του ένα παιδί και να αποσπαστούν με τη δύναμη που μπορεί να ασκήσει ένα παιδί. Δεν πρέπει να έχουν κανένα αδιάβροχο επίστρωμα που μπορεί να καλύψει τόσο το στόμα όσο και τη μύτη του παιδιού και, επομένως, να προκαλέσει κίνδυνο ασφυξίας.
      
         Αυτοελικοτομημένοι κοχλίες
      
      Δεν πρέπει να χρησιμοποιούνται κοχλίες σύνδεσης (π.χ. αυτοελικοτομημένοι κοχλίες) για τη στερέωση οποιουδήποτε κατασκευαστικού στοιχείου που έχει σχεδιαστεί ώστε να αφαιρείται ή να χαλαρώνει κατά την αποσυναρμολόγηση του καθίσματος προσαρμοζόμενου σε τραπέζι για τη μεταφορά ή την αποθήκευσή του.
      
         Κίνδυνοι που σχετίζονται με τα κινητά μέρη
      
      Αφού το κάθισμα προσαρμοζόμενο σε τραπέζι είναι έτοιμο για κανονική χρήση σύμφωνα με τις οδηγίες του κατασκευαστή, δεν πρέπει να υπάρχουν επικίνδυνα κινητά μέρη.
      
         Κίνδυνοι πτώσης
      
      Για την αποφυγή τραυματισμών αν το παιδί σηκωθεί, πέσει ή γλιστρήσει από το κάθισμα προσαρμοζόμενο σε τραπέζι, αυτό πρέπει να είναι σχεδιασμένο κατά τρόπο ώστε το σύστημα συγκράτησης να μην επιτρέπει στο παιδί να σηκωθεί, να πέσει ή να γλιστρήσει.
      Το κάθισμα προσαρμοζόμενο σε τραπέζι πρέπει να είναι εφοδιασμένο με σύστημα συγκράτησης που να μπορεί να ρυθμίζεται ανάλογα με το μέγεθος του παιδιού και πρέπει να αποτελείται από τουλάχιστον μια σταυροειδή διάταξη συγκράτησης της μέσης και του σημείου ανάμεσα στα πόδια. Δεν πρέπει να είναι δυνατόν να χρησιμοποιείται το σύστημα συγκράτησης χωρίς τη χρήση του σημείου συγκράτησης ανάμεσα στα πόδια.
      Το σύστημα συγκράτησης, οι ιμάντες, τα σημεία αγκίστρωσης και το σύστημα στερέωσης δεν πρέπει να σπάσουν, να χαλαρώσουν ούτε να σχιστούν από την υποστήριξή τους λόγω της εσωτερικής και εξωτερικής δύναμης που μπορεί να ασκήσει ένα παιδί.
      Ο σχεδιασμός του συστήματος συγκράτησης πρέπει να λαμβάνει υπόψη όλες τις ενδεχόμενες κινήσεις του παιδιού στο κάθισμα προσαρμοζόμενο στο τραπέζι.
      Όταν τοποθετείται για χρήση, το ύψος της πλάτης του καθίσματος προσαρμοζόμενου σε τραπέζι πρέπει να είναι επαρκώς υψηλό. Πρέπει επίσης να είναι εξοπλισμένο με πλευρικούς βραχίονες που είναι αρκετά υψηλοί ώστε να εξασφαλιστεί ότι το παιδί θα παραμείνει στο κάθισμα όταν γείρει προς οποιαδήποτε κατεύθυνση.
      
         Υποπόδια
      
      Δεν πρέπει να παρέχονται υποπόδια.
      
         Αφαιρούμενα καθίσματα
      
      Αν το κάθισμα μπορεί να αφαιρεθεί από το πλαίσιο, οι διατάξεις στερέωσης για την αγκύρωση του καθίσματος στο πλαίσιο πρέπει να είναι σχεδιασμένες έτσι ώστε να αποτρέπεται η ακούσια απόσπαση του καθίσματος από το πλαίσιο.
      Το κάθισμα πρέπει να παραμένει προσκολλημένο στο πλαίσιο, όταν υποβάλλεται σε μηχανική καταπόνηση κατά την εύλογα προβλέψιμη χρήση του καθίσματος προσαρμοζόμενου σε τραπέζι.
      
         Κατασκευαστική αρτιότητα
      
      Η στατική και δυναμική μηχανική καταπόνηση κατά την εύλογα προβλέψιμη χρήση των καθισμάτων προσαρμοζόμενων σε τραπέζι δεν πρέπει να προκαλεί στο κάθισμα μόνιμη βλάβη που μπορεί να θίξει την ασφάλεια και την κανονική λειτουργία.
      
         Στήριγμα αγκύρωσης
      
      Το στήριγμα αγκύρωσης πρέπει να εξασφαλίζει ότι, όταν στερεώνεται στην επιφάνεια στήριξης, το κάθισμα προσαρμοζόμενο σε τραπέζι δεν μετακινείται κατά την εύλογα προβλέψιμη χρήση. Η αγκύρωση του καθίσματος προσαρμοζόμενου σε τραπέζι πρέπει να αντέχει σε κλυδωνισμούς.
      
         Σταθερότητα
      
      Τα καθίσματα προσαρμοζόμενα σε τραπέζι δεν πρέπει να διπλώνονται ούτε να ανατρέπονται όταν ασκείται στατική και δυναμική μηχανική καταπόνηση κατά την εύλογα προβλέψιμη χρήση τους.
      4.3.   Πληροφορίες ασφάλειας, εγχειρίδιο χρήστη και σημάνσεις
      
      
         Γενικές παρατηρήσεις
      
      Οι πληροφορίες για την ασφάλεια πρέπει να αναγράφονται στο προϊόν και να περιλαμβάνονται στις οδηγίες για τον χρήστη.
      Οι πληροφορίες για την ασφάλεια πρέπει να παρέχονται γραπτώς στη (στις) γλώσσα(-ες) της χώρας στην οποία το κάθισμα προσαρμοζόμενο σε τραπέζι διατίθεται για λιανική πώληση και σε σαφή εικονογράμματα. Όλες οι επισημάνσεις πρέπει να παραμένουν ευανάγνωστες και τυχόν ετικέτα που χρησιμοποιείται για την επισήμανση δεν πρέπει να αποκόπτεται εύκολα.
      
         Πληροφορίες για την αγορά
      
      Ο καταναλωτής πρέπει να μπορεί να διαβάσει με σαφήνεια τις πληροφορίες για την αγορά στο σημείο πώλησης. Οι πληροφορίες πρέπει να περιλαμβάνουν τουλάχιστον τα ακόλουθα, τόσο γραπτά όσο και σε σαφές εικονόγραμμα:
      
                  —
               
               
                  την παρούσα ή ισοδύναμη δήλωση: «Το παρόν προϊόν προορίζεται για παιδιά μέγιστου βάρους 15 kg και μπορούν να καθίσουν χωρίς βοήθεια.»,
               
            
                  —
               
               
                  τις κατάλληλες διαστάσεις της επιφάνειας στήριξης στις οποίες μπορεί να προσδεθεί το κάθισμα προσαρμοζόμενο σε τραπέζι.
               
            Πρέπει επίσης να παρέχονται οι ακόλουθες πληροφορίες:
      
                  —
               
               
                  «Το παρόν κάθισμα προσαρμοζόμενο σε τραπέζι δεν είναι κατάλληλο για χρήση σε όλα τα τραπέζια. Να μη χρησιμοποιείται σε τραπέζια με γυάλινη επιφάνεια, σε τραπέζια με ασταθή επιφάνεια, τραπέζια με φύλλα προέκτασης, τραπέζια με ένα πόδι, τραπέζια για χαρτιά ή για κατασκήνωση.».
               
            
         Σημάνσεις
      
      Το κάθισμα προσαρμοζόμενο σε τραπέζι πρέπει να φέρει ευδιάκριτα και ανεξίτηλα τις εξής σημάνσεις:
      
                  —
               
               
                  η προειδοποίηση «ΠΡΟΣΟΧΗ! Μην αφήνετε το παιδί χωρίς επιτήρηση.» πρέπει να είναι ορατή όταν χρησιμοποιείται το κάθισμα προσαρμοζόμενο σε τραπέζι,
               
            
                  —
               
               
                  την προειδοποίηση «ΠΡΟΣΟΧΗ! Να χρησιμοποιείτε πάντα τα συστήματα συγκράτησης του παιδιού και πρόσδεσης στο τραπέζι.»,
               
            
                  —
               
               
                  την προειδοποίηση «ΠΡΟΣΟΧΗ! Να ελέγχετε πάντα την ασφάλεια και τη σταθερότητα του καθίσματος προσαρμοζόμενου σε τραπέζι πριν από τη χρήση.»,
               
            
                  —
               
               
                  τη δήλωση «Μέγιστο επιτρεπόμενο βάρος: 15 kg.».
               
            
         Εγχειρίδιο χρήστη
      
      Οι οδηγίες σχετικά με την ορθή και ασφαλή συναρμολόγηση και χρήση των καθισμάτων προσαρμοζόμενων σε τραπέζι πρέπει να παρέχονται στο εγχειρίδιο του χρήστη. Οι εν λόγω οδηγίες πρέπει να είναι ακριβείς και σαφείς και πρέπει να περιλαμβάνουν τουλάχιστον τις ακόλουθες ή ισοδύναμες δηλώσεις:
      
                  —
               
               
                  «Διαβάστε τις οδηγίες προσεκτικά πριν από τη χρήση και φυλάξτε τες μελλοντικά ως έγγραφο αναφοράς. Το παιδί σας μπορεί να τραυματιστεί αν δεν ακολουθήσετε τις οδηγίες.»
               
            
                  —
               
               
                  «Το παρόν κάθισμα προσαρμοζόμενο σε τραπέζι δεν είναι κατάλληλο για παιδιά που δεν μπορούν να καθίσουν χωρίς βοήθεια.»
               
            
                  —
               
               
                  «ΠΡΟΣΟΧΗ! Μην αφήνετε ποτέ το παιδί χωρίς επιτήρηση.»
               
            
                  —
               
               
                  «Να χρησιμοποιείτε πάντα τα συστήματα συγκράτησης του παιδιού και πρόσδεσης στο τραπέζι.»
               
            
                  —
               
               
                  «Να ελέγχετε πάντα την ασφάλεια και τη σταθερότητα του καθίσματος προσαρμοζόμενου σε τραπέζι πριν από τη χρήση.»
               
            
                  —
               
               
                  «Το παρόν κάθισμα προσαρμοζόμενο σε τραπέζι δεν είναι κατάλληλο για χρήση σε όλα τα τραπέζια. Να μη χρησιμοποιείται σε τραπέζια με γυάλινη επιφάνεια, σε τραπέζια με ασταθή επιφάνεια, τραπέζια με φύλλα προέκτασης, τραπέζια με ένα πόδι, τραπέζια για χαρτιά ή για κατασκήνωση.»
               
            
                  —
               
               
                  «Βεβαιωθείτε ότι το τραπέζι δεν θα ανατραπεί όταν χρησιμοποιείται το κάθισμα προσαρμοζόμενο σε τραπέζι που στερεώνεται σε αυτό.»
               
            
                  —
               
               
                  «Μη χρησιμοποιείτε τραπεζομάντιλα ή άλλα αντικείμενα στην επιφάνεια στήριξης που ενδέχεται να επηρεάσουν αρνητικά τη σωστή λειτουργία των στοιχείων αγκύρωσης. Να διατηρείτε καθαρό και στεγνό τον σκελετό και την επιφάνεια του τραπεζιού.»
               
            
                  —
               
               
                  «Το παρόν κάθισμα προσαρμοζόμενο σε τραπέζι δεν πρέπει να χρησιμοποιείται από παιδιά που ζυγίζουν περισσότερο από 15 kg.»
               
            
                  —
               
               
                  «Να ελέγχετε συχνά τους κοχλίες σύσφιξης και να τους σφίγγετε αν είναι απαραίτητο.»
               
            
                  —
               
               
                  «ΠΡΟΣΟΧΗ! Να μη χρησιμοποιείται το κάθισμα προσαρμοζόμενο σε τραπέζι όταν κατασκευαστικά στοιχεία του έχουν σπάσει ή λείπουν.»
               
            
                  —
               
               
                  «Να μη χρησιμοποιείτε ανταλλακτικά διαφορετικά από εκείνα που εγκρίθηκαν από τον κατασκευαστή ή τον διανομέα.»
               
            
                  —
               
               
                  «Να μη στερεώσετε το κάθισμα προσαρμοζόμενο σε τραπέζι όταν το παιδί μπορεί να χρησιμοποιήσει τα πόδια του για να σπρώξει ένα μέρος του τραπεζιού, μια άλλη καρέκλα ή οποιονδήποτε άλλο σκελετό, διότι αυτό θα μπορούσε να προκαλέσει την απόσπαση του καθίσματος προσαρμοζόμενου σε τραπέζι από το τραπέζι.».
               
            Οι επαρκείς διαστάσεις της επιφάνειας στήριξης πρέπει να προσδιορίζονται.
      
         (1)  Όπως ορίζεται στο άρθρο R1 του κεφαλαίου R1 του παραρτήματος I της απόφασης αριθ. 768/2008/ΕΚ του Ευρωπαϊκού Κοινοβουλίου και του Συμβουλίου (ΕΕ L 218 της 13.8.2008, σ. 82).
      
         (2)  Όπως ορίζεται στο άρθρο R2 του κεφαλαίου R2 του παραρτήματος I της απόφασης αριθ. 768/2008/ΕΚ.
      
         (3)  Όπως ορίζεται στο άρθρο R1 του κεφαλαίου R1 του παραρτήματος I της απόφασης αριθ. 768/2008/ΕΚ.
      
         (4)  Όπως ορίζεται στο άρθρο R4 του κεφαλαίου R2 του παραρτήματος I της απόφασης αριθ. 768/2008/ΕΚ.
      
         (5)  ΕΕ L 170 της 30.6.2009, σ. 1.